Tanzania
Denumirea oficială: Republica Unită Tanzania
Capitala: Dodoma (200.000 loc.); Dar el Salaam (vechea capitală) 
Limba oficială: swahili şi engleza 
Suprafaţa: 940.000 km2 
Locuitori: 30,5 mil. (32 loc./km2)
Religia: animism 40%, islamism 25%, catolicism 20%, hinduism
Moneda: şiling tanzanian
Forma de guvernământ: republică 
Ziua naţională: 26 aprilie

Geografie: T. este aşezată în Africa ecuatorială de est. Limite: Uganda, Kenya (N), Oc. Indian (E), Mozambic, Malawi, Zambia (S); Zair, Burundi, Rwanda (V). 

G. fizică: T. este un vast platou, între Oc. Indian (E) şi linia marilor lacuri: Victoria (N), Tanganiyka (V), Malawi (SV), întrerupt de fose şi de mlaştini, dominat la V de înălţimi până la 1000 m; în NE se ridică masivele vulcanice Kilimanjaro (5895 m, alt. cea mai mare din Africa), la graniţa cu Kenya, mt. Meru (4567 m) şi Ngorongoro (3648 m), în al cărui larg crater este o rezervaţie naturală; în S, la NE de Lacul Malawi (Nyassa), Munţii Livingstone (3200 m). Câmpia de coastă este lagunară, mai largă spre S. Insulele coraligene Zanzibar şi Pemba, cele mai mari, sunt separate de continent printr-un canal de 22 km în partea cea mai strâmtă. Lacul Tanganyka are 939.362 km2. Cursurile de apă mai importante: Rufiyi, cu o bogată reţea de afluenţi, Ruvuina, la graniţa cu Mozambicul, Pangani, care izvorăşte din Kilimanjaro.

Clima: este tropicală; umedă pe coastă, în apropierea lacurilor, unde se înregistrează cele mai mari precipitaţii (2000 mm/an) şi în munţi (peste 2000 mm/an). Acţiunea alizeelor. 

Floră şi faună: Păduri tropicale 45% din terit.; savană. Fauna foarte variată şi bogată: elefanţi, lei, antilope, crocodili, rinoceri; peste 1000 specii de păsări. Rezervaţii şi parcuri naţionale: parcul Naţional Serengeti (N), Parcul Naţional Tarangire (central-nordic), Parcul Naţional Mikumi (E), Rezervaţia Selous (SE). 

Populaţia: negri cafri şi bantu (cu zeci de grupuri etnice) 97%, indieni, arabi, europeni. Densitatea max. în insulele Zanzibar şi Pemba (cca. 260 loc./km2); în zona fostei capitale (Dar el Salaam, 950 loc./km2). Peste 75% din pop. activă este ocupată în agric. Rata natalităţii: 41‰; mortalitatea: 14‰. Pop. urbană: 30%. 

Resurse şi economie: Econ. se sprijină pe agric.: culturi de bumbac, tutun, ceai, mirodenii; sorg, mei, porumb, batate, manioc, cafea, nuci de cocos, copra, arahide de pământ, susan, trestie de zahăr, cuişoare, ceai, cacao, bumbac; ovine, caprine. Resurse min.: diamante, aur, plumb, cositor, fosfaţi. Ind. textilă, alimentară. Turism internaţional pentru rezervaţiile şi parcurile naţionale. 

Transporturi şi comunicaţii: căi ferate (calea ferată Tanzan, care leagă T. de Zambia); autovehicule. Aeroport la Dar el Salaam. Oraşe: Dar el Salaam (port), Tanga (la N, pe coastă), Mwanza, la S, şi Bukoba, la V de Lacul Victoria. 

Istoria: Teritoriul T. este populat în mileniul I d. Hr. de triburi bantu. Coasta este colonizată în sec. VII de arabi, care întemeiază în sec. X sultanatul Kilwa, cucerit de portughezi peste cinci secole. La începutul sec. XIX pe litoral există mici principate arabe, sub stăpânirea sultanatului Zanzibar. În 1885 Ţanganiyka devine colonie germană; în 1890, este inclusă în Africa Germană de Est. Tot în 1890 sultanatul Zanzibar devine protectorat britanic. După primul război mondial, T. trece sub mandatul Societăţii Naţiunilor; din 1946, sub tutela ONU, administrat de Marea Britanie. În 1960, Tanganyka abţine autonomie internă, în 1961 îşi proclamă independenţa, iar în 1962 devine republică în cadrul Commonwelth-ului. Zanzibarul îşi proclamă independenţa de stat în 1963, iar în 1964 este abolit sultanatul şi proclamată republica, în urma unei revolte populare; la 26 aprilie 1964 se uneşte cu Tanganyka, noul stat luând numele de Republica Unită T. Nyerere este primul preşedinte; politică de orientare socialistă şi de apropiere de China. Nyerere se retrage din funcţia de preşedinte în 1985, iar în 1990 şi din cea de lider al partidului unic. Războiul dintre T. şi Uganda (1978-1979) se soldează cu înlăturarea dictatorului ugandez Idi Amin. 

Statul: este republică prezidenţială, potrivit Constituţiei din 1977. Puterea legislativă este exercitată de preşedinte şi Adunarea Naţională; cea executivă de un cabinet numit de preşedinte.